Navarra Suma talde parlamentarioari atxikitako foru parlamentari Marta Álvarez Alonso andreak galdera egin du Santo Domingo egoitza egokitzeko proiektuari buruz (10-21/PES-00338). Hona Nafarroako Gobernuko Eskubide Sozialetako kontseilariak informatzeko duena:

1. *Zein da Eskubide Sozialetako Departamentuak hartutako erabakia: Santo Domingo zahar-etxea berritzea, ala hura abandonatu eta Oncineda egoitzan zahar-etxe berria egitea? Idatzitako aurreproiekturik ba al dago jadanik?*

Departamentua obra-exekuziorako proiektu baten lizitazioa prestatzen ari da, Oncineda aterpetxean (Iratxeko monasterioaren kalea 11, Lizarra) egokitze lanak egin eta Santo Domingo egoitza bertara aldatzeko.

1. *Bigarren aukeraren alde egin bada, departamentuaren ustez aukera horrek urratu egiten al du Gizarte Eskubideen Ministerioarekin sinaturiko hitzarmenean jasotakoa? Erantzuna arrazoitzeko eskatzen da.*

Ez; ezta gutxiago ere. Gizarte Eskubideen Ministerioarekin sinatutako hitzarmenean hau ezarri zen:

Santo Domingo egoitza egokitzea (100 plazako egoitza, oztopo arkitektonikoak dituena). Plaza kopurua txikitu eta 15-16 laguneko bizikidetza-unitateak sortu nahi dira; pertsona gehienek banako logela izanen dute. Unitate bakoitzak bere jangela, sukalde txikia eta egongelak izanen ditu. Dauden oztopo arkitektonikoak kenduko dira, eta airea girotzeko sistema aldatu eginen da energia-efizientzia hobetzeko.

Esku arteko proiektua ez da zehatz-mehatz hitzarmenean adierazitakoa. Izan ere, egoitza lekuz aldatuko da eta, hortaz, Santo Domingo egoitza Lizarrako Oncineda aterpetxean egokitzeko obrak izanen dira.

Lekualdatze horren arrazoia da, besteak beste, proiektua errazago gauzatu ahalko dela arkitekturaren aldetik, Oncineda aterpetxea ez dagoelako hirigune historikoan eta ez delako eraikin babestua, Santo Domingo egoitza bezala. Horrexegatik, malgutasun handiagorako aukera ematen du espazioak definitzeko garaian, eta egoitzako plaza gehiago sortu ahalko dira egungo egoitzaren eraikina zaharberrituta baino.

Aintzat hartu behar da, gainera, obrak beste eraikin batean eginez eragozpen gutxiago sortuko zaiela egoiliarrei: ez dute beren egoitzatik alde egin beharko aldi baterako, obrak egin bitartean. Santo Domingo egoitzaren egungo eraikina zaharberrituko balitz, egoitza osoa hustu beharko litzateke zaharberritze integrala egiteko. Egoiliarrak behin-behineko baliabide batean kokatu beharko lirateke bi urterako, gutxienez, horrek dakarren nahastearekin.

1. *Urteko zer aurrekontu- eta finantzaketa-aurreikuspen darabil departamentuak aukera baterako eta besterako? Halakorik baldin bada, finantzaketaren aurreikuspen ekonomikoa eta egutegi-aurreikuspena jaso nahi ditugu.*

Obrarako aurrekontu-aurreikuspena 6 milioi euro ingurukoa da, eta obra egiteko epea bi urte ingurukoa. Oraindik zehaztu gabe dago, ez baita idatzi behin betiko proiektua.

1. *Aurreikuspenen arabera, zenbat egoiliar-postu izanen dira azkenean, aukera batean eta bestean?*

Gaur egun Santo Domingo egoitzan 61 plaza daude okupatuta, eta proiektu berriarekin gutxienez ere 65 izan behar lirateke. Egungo Santo Domingo egoitza zaharberrituz gero, plaza kopurua txikitu eginen litzateke.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko azaroaren 22an.

Eskubide Sozialetako kontseilaria: María Carmen Maeztu Villafranca